**Posudok habilitačnej práce Dr. Andrzeja Gazdu**

Téma habilitačnej práce: Comprehensive Quality Management Model in Large Industrial Enterprises

Oponent: prof. Ing. Róbert Štefko, Ph.D.

Posudok bol spracovaný na základe menovania za oponenta Vedeckou radou Fakulty manažmentu PU v Prešove, dňa 7.5.2014.

**1.Formálne plnenie požiadaviek na habilitáciu**

Predložené habilitačné materiály , vo všetkých položkách, spĺňajú a prekračujú kritériá pre habilitáciu na Fakulte Manažmentu Prešovskej univerzity v Prešove.

**2.Odbor habilitácie**

Téma habilitačnej práce , doterajšia pedagogická, vedecká a publikačná činnosť Dr. Andrzeja Gazdu bola v odbore manažment resp. ekonomika. Zvlášť sa špecializuje na oblasť „manažmentu kvality“, z toho dôvodu habilitácia v odbore 3.3.15 Manažment je opodstatnená.

**3. Aktuálnosť problematiky habilitačnej práce**

Habilitačná práca sa zameriava na komplexný prístup k manažmentu kvality veľkých priemyselných podnikov. Komplexnosť chápe z toho hľadiska, že sa nezameriava iba na kvalitu výrobkov resp. ISO normy, ale kvalitu všetkých prvkov výrobného systému, t. j. vstupov/materiálov, informácií/výrobných operácií, ľudských zdrojov, manažmentu, aplikáciu ISSO štandardov, štandardov odvetvia a podniku. Z toho hľadiska je to nový prístup. Vedie však ku zložitým riešeniam, ktoré môžu byť ťažko realizovateľné. Dôležitým je aj prístup, že stratégia kvality je súčasťou stratégie podniku prierezovo vo všetkých jej oblastiach.

**4.Aplikované metódy a metodika práce.**

Z hľadiska pedagogického je štruktúra habilitačnej práce štandardná, zodpovedajúca požiadavkám na kvalifikačné práce, t. j. :definícia cieľov, teoretické východiská, analýza súčasného stavu v realizácii systémov kvality v podnikoch leteckého a automobilového priemyslu, návrhová časť reprezentovaná návrhom „Integrovaného modelu kvality pre veľké priemyselné podniky, štatistické hodnotenie prínosov v týchto podnikoch, prínosy pre teóriu a prax, použitá literatúra.

Metodika obsahu je od definícií základných pojmov z oblasti kvality a manažmentu kvality, teóriu spoľahlivosti, systémy kvality až po integrovaný model kvality, t. j. od jednoduchého k zložitému, čo je z pedagogického hľadiska na vysokej úrovni.

Text je dobre zrozumiteľný, použiteľný v pedagogickom procese najmä pre III. stupeň vzdelávania.

Habilitant aplikoval metódy systémovej analýzy, teóriu komplexného systémového prístupu pri tvorbe modelov, štatistické metódy pri spracovaní výsledkov. Z oblasti manažmentu kvality sú to metódy TQM, QS 9000 standard, VDA 6.1, ISO/TS 16949 standard, JAR 21 (PART 21) standard, JAR 145(PART 145),AS 9100/AS 9000 standard a mnoho ďalších nástrojov a metód manažmentu ako je modelovanie, lean manažment....

Z obsahu je vidieť ,že habilitant zvládol teoreticky aj prakticky veľkú škálu súčasných metód a vedel ich aplikovať v modeli zabezpečenia kvality/obr. 52/.

**5.Prínosy pre vedu, prax a pedagogiku.**

Habilitačná práca popisuje nový prístup k manažmentu kvality veľkých priemyselných podnikov najmä takých, kde kvalita sa dominantne viaže na spoľahlivosť a bezpečnosť výrobkov v tomto prípade na letecký, automobilový a zbrojársky priemysel. Z toho hľadiska je návrh reprezentovaný „Integrovaným modelom zabezpečenia kvality“, ktorý je veľmi realizačne náročný a hodí sa pre vyššie uvedený priemysel.

Prínosy pre prax sú ťažko kvantitatívne vyčísliteľné, ale určité sú potrebné a predpokladateľné.

Prínosom pre pedagogiku je metodicky na vysokej úrovni spracovaná teória manažmentu kvality.

**6.Otázky a pripomienky:**

1. Ako zložitosť „modelu zabezpečenia kvality „ vplýva na jeho realizovateľnosť?

2. Aké sú náklady na realizáciu a ekonomické prínosy napr. v podniku PZL-Rzeszow ? (vykonať prípadne komparáciu s ISO normami).

Formálne pripomienky:

-str 129..Parliament...

-str 155 ...dissertation...

**7.Záverečné hodnotenie**

Z hľadiska vysokého naplnenia kritérií pre habilitačné konanie, dlhodobej vedeckej a pedagogickej práce v odbore manažment, kvalitnej habilitačnej práci,

**odporúčam**

habilitačnú prácu k obhajobe pred vedeckou radou Fakulty Manažmentu PU v Prešove a po jej úspešnom priebehu navrhujem menovať Dr. Andrzeja Gazdu docentom v odbore 3.3.15 Manažment.

Prešov 29.5.2014 prof. Ing. Robert Štefko, Ph.D.